钦定古今图书集成/明伦汇编/官常典/第647卷 > 卢琦
## 钦定古今图书集成/明伦汇编/官常典/第647卷 > 卢琦

按《元史良吏传》：“琦字希韩，惠安人，登至正二年进士
第。十二年，稍迁至永春县尹。始至，赈饥馑，止横敛，均
赋役，减口盐一百馀引，蠲包银榷铁之无征者。已而
讼息民安。乃新学宫，延师儒课子弟，月书季考，文风
翕然。邻邑仙游盗发，琦适在邑境，盗遥见之，迎拜曰：
‘此永春大夫也。为大夫百姓者，何幸之大乎？吾邑长
乃以暴毒驱我，故至此耳’。”琦因立马喻以祸福，众皆
投刃槊，请缚其酋以自新，琦许之。酋至，琦械送帅府，
自是威惠行于境外。十三年，泉郡大饥，死者相枕藉，
其能行者皆老幼扶携就食。永春琦命分诸浮屠及
大家使食之，所存活不可胜计。十四年，安溪寇数万
人来袭永春，琦闻，召邑民喻之曰：“汝等能战则与之
战，不能则我当独死之尔！”众皆感愤曰：“使君何言也！
使君父母，我民赤子，其忍以父母畀贼耶！且彼寇方
将掳掠我妻子，焚毁我室卢，乃一邑深仇也，今日之
事，有进无退，使君其勿以为忧。”因踊跃争奋。琦率以
攻贼，大败之。明日，贼复倾巢而至，又破之。大小三十
馀战，斩获一千二百馀人，而邑民无死伤者。贼大衄，
遂遁去。时兵革四起，列郡皆汹汹不宁，独永春晏然，
无异承平时。十六年改调宁德县尹而去。

===文殊海涯===按《南昌郡乘》：海涯字贯道，南昌人。元至正间，知延平
尤溪县，廉介明敏。时“寇难屡作，规画措置，悉中方轨。
邑有陈十军、陈合一者，素犷悍，各聚党为乱。海涯捕
其渠魁置于法，馀党尽宥之。尤重儒雅，兴学校，增置
弟子员。凡乡社俱令立学，择师儒以主教事。士儒感
慕，为立祠于南溪书院。”